Stuðningsfólk ÍA í 1. deildinni fór ánægt heim af Akranesvelli á föstudagskvöldið . Skagamenn fóru með sigur af hólmi í fyrsta leik í deildinni þegar Selfyssingar komu í heimsókn . Eitt mark skildi liðin að og það fór um marga stuðningsmenn ÍA á lokamínútunum þegar gestirnir sóttu stíft og fengu hverja hornspyrnuna eftir aðra sem skilaði þeim þó ekki jöfnunarmarkinu . Byrjunin er góð hjá Skagamönnunum , þrjú stig í sarpinn , en í næstu umferð fara þeir til Grindavíkur á laugardaginn . Grindvíkingar þurftu að sætt sig við 0 : 1 tap gegn Leikni í Breiðholtinu um helgina . Þau úrslit sem og önnur úrslit í 1. deildinni um helgina undirstrika að keppnin verður væntanlega mjög jöfn og spennandi í sumar . Skagamenn voru með boltann um það bil 70% af fyrri hálfleiknum án þess að mikið væri að gerast upp við mark Selfyssinga og gestunum tókst í sárafá skipti að sækja að marki Skagamanna hvað þá að skapa sér færi . Seinni hálfleikurinn var varla byrjaður þegar eina mark leiksins var skorað . Andri Adolphsson , sem var mjög ógnandi á hægri kantinum hjá ÍA , braust þá í gegn og sendi góðan bolta fyrir markið . Jón Vilhelm Ákason átti misheppnað skot á markið en boltinn fór af varnarmanni til Garðars Gunnlaugssonar sem skoraði af öryggi . Skagamenn fylgdu markinu eftir með öflugum sóknum og vörn Selfoss og markvörðurinn þurftu að hafa sig alla við . Síðasta stundafjórðung leiksins voru það svo gestirnir sem létu meira að sér kveða . Samt voru það Skagamenn sem fengu langbesta marktækifærið . Það gerðist á 81. mínútu þegar Andri Adolphsson sólaði varnarmenn Selfoss upp úr skónum fyrir framan teiginn , renndi síðan boltanum inn og til hliðar á Eggert Kára Karlsson sem skaut framhjá markinu úr dauðafæri . Eins og áður segir gerðu gestirnir síðan allt til þess að jafna undir lokin en án árangurs . Heilt yfir var annar bragur yfir Skagaliðinu í þessum leik en í fyrra , einkum var það varnarleikurinn sem var heilsteyptari og Árni Snær Ólason öruggur í markinu .